सौरव गांगुली ने गत 8 जून को अपना 46वां जन्मदिन मनाया। इस मौके पर लेखक अभिरूप भट्टाचार्य ने 'दादा' के जीवन पर लिखी अपनी किताब, ‘विनिंग लाइक सौरव: थिंक एंड सक्सीड लाइक गांगुली’ का अनावरण किया। इस किताब में भारतीय टीम के पूर्व कप्तान सौरव गांगुली को तेज दिमाग वाला विजनरी क्रिकेटर बताया गया है। सौरव गांगुली ने साल 1999 में मैच फिक्सिंग प्रकरण के बाद सचिन तेंदुलकर की जगह भारतीय टीम की बागडोर संभाली थी और एक जुझारू टीम का गठन किया था। सौरव गांगुली ने ही युवराज सिंह, मोहम्मद कैफ, जहीर खान, वीरेंद्र सहवाग, हरभजन सिंह जैसे खिलाड़ियों को टीम में स्थान दिया। ‘टीम इंडिया’ और ‘मेन इन ब्लू’ की अवधारणा बनाने का श्रेय भी उन्हें ही जाता है।